b'\n_START_ARTICLE_\nDiderik Otto von Grambow\n_START_PARAGRAPH_\nDiderik Otto von Grambow (4. april 1732 \xe2\x80\x93 14. april 1773 i Christiania) var en dansk stiftamtmand._NEWLINE_For\xc3\xa6ldrene var Volrath Levin von Grambow, dansk generall\xc3\xb8jtnant, og Barbara Sophie f. von der L\xc3\xbche. Han blev f\xc3\xb8dt 4. april 1732, blev 1744 page og 1751 hofjunker, hvorp\xc3\xa5 han i et par \xc3\xa5r gik p\xc3\xa5 Sor\xc3\xb8 Akademi, hvor han is\xc3\xa6r dyrkede juridiske og \xc3\xb8konomiske discipliner. Derefter foretog han en l\xc3\xa6ngere udenlandsrejse, hvorunder han studerede ved Leipzigs og G\xc3\xb6ttingens universiteter og underkastede sig ved det sidstn\xc3\xa6vnte en offentlig pr\xc3\xb8ve, ligesom han ogs\xc3\xa5 blev optaget som medlem af det ansete tyske selskab ved Georg-August-Universitetet sammesteds. Her faldt han i en sv\xc3\xa6r sygdom, som han dog lykkelig overstod. 1756 vendte han tilbage til f\xc3\xa6drelandet og blev straks efter udn\xc3\xa6vnt til kammerjunker, men f\xc3\xb8rst 1764 lykkedes det ham at komme i et juridisk embede, hvor han kunne anvende sine kundskaber, idet han blev virkelig r\xc3\xa5d i den gottorpske Overret. 8. juli 1766 udn\xc3\xa6vntes han til stiftamtmand over Trondhjems Stift og amtmand over samme amt._NEWLINE_I dette embede lagde han en stor arbejdsdygtighed og megen indsigt for dagen; han \xc3\xb8nskede at se alt med egne \xc3\xb8jne, gennems\xc3\xb8gte omhyggelig sit arkiv og vidste i sin hele embedsf\xc3\xb8relse b\xc3\xa5de at g\xc3\xb8re sig respekteret og elsket. Det norske Videnskabernes Selskab gjorde ham til medlem 1768, og i det f\xc3\xb8lgende \xc3\xa5r blev han Ridder af Dannebrog. 30. juli 1772 beskikkedes han til stiftsamtmand over Akershus Stift og Amtmand i samme Amt samt pr\xc3\xa6ses i Overhofretten. Med iver begyndte han ligeledes her sin embedsvirksomhed; han kom efter en l\xc3\xa6ngere inspektionsrejse p\xc3\xa5 sin f\xc3\xb8dselsdag 1773 tilbage til Christiania og deltog, sk\xc3\xb8nt allerede syg, i det selskab, hans frue for anledningen havde ladet indbyde; sygdommen forv\xc3\xa6rredes imidlertid, og 11 dage senere afgik han ved d\xc3\xb8den, 15. april 1773. Han bisattes med stor h\xc3\xb8jtidelighed i Vor Frelsers Kirke i Christiania, men overf\xc3\xb8rtes senere til den Adelerske familiebegravelse i Vor Frue Kirke i K\xc3\xb8benhavn._NEWLINE_Han blev gift 13. august 1765 med Elisabeth Sophie Lente-Adeler (1735 \xe2\x80\x93 22. februar 1788), datter af gehejmer\xc3\xa5d og amtmand Theodor Lente-Adeler. \xc3\x86gteskabet var barnl\xc3\xb8st.'